khistorydata/jeongjo-sjw-relations huggingface dataset:
정조 17년 · 목
戶曹判書沈頤之啓言今春料祿不足之數貸用惠廳之意纔已陳達而至於今年需用又爲茫然昨年俵災爲十萬結故收租減縮比昨年米爲萬餘石太爲數千石每年收租爲十二萬石然後可以排比而今年僅爲九萬石若不及今周旋今冬明春又將貸得惠廳者幾爲三萬石實有主客俱窘之慮矣應給貢價不可廢闕迨此春窮渴悶之時米太竝限萬餘石從他劃得秋冬等貢價豫爲上下則米直刁蹬貢人庶或願赴而各道稅穀一幷儲置以爲冬春料祿之資則明春取來於惠廳者似不踰今年所貸之數而在前歉年請得外受自是已例江都米七千五百石太一千石南漢米七千五百石移劃於臣曺以爲趁今分給貢價似好而事係餉穀請下詢大臣處之詢于大臣右議政金履素曰地部形勢臣亦聞之朝家趁今劃給穀物然後可以支用餉穀取用雖惎重難無他推移之道則其勢亦不可防塞矣從之
정조 17년 · 강
命站船逋欠使兩差員刻期準捧當年內改裝發到泊京江後點閱其改槊新造之限如或受價而不爲改備則船格重繩差員拿勘
정조 17년 · 목
戶曹判書沈頤之啓言站船之捧稅領運全付輪定差員整齊船隻檢束沙格裝載發船等節亦令忠州牧都差使員專管擧行俾有實效事成節目行之未久稅穀之逋欠無歲無之元定船隻之破傷亦不改備賃船之弊種種有之漕倉之凋弊站卒之難支有惎於運判未罷之前而稅穀上納之時船人無面自京司徵捧故經年因杖終至消融而後已揆以國網萬萬寒心斛內不實責在都差使員船漢作奸責在領運差員今年則京倉上納之時或有逋欠之弊該沙格勿爲自京徵督下送本倉使兩差員刻期準捧當年內改裝發上納船隻則待其到泊京江一一點閱其改槊新造之限如有受價而不爲改備者不但重繩船格當該兩差使員令該府拿問嚴勘之意請出擧條申飭從之
정조 17년 · 강
命陽城等邑總廳屯牙兵赴操於南陽防營事令廟堂稟處
정조 17년 · 목
總戎使李邦一啓言水原所在壯抄三哨牙兵一哨移屬本府則其代勢將塡充以仁川積城等邑所在軍需保換名作哨把總哨官亦以軍丁所在邑差出水原習操時參操陽城仁川等屯牙兵二哨移付於南陽習操事請定式施行敎以曾經總戎使亦陳所見行副司直趙心泰曰陽城等邑屯牙兵雖與參操正軍有異勢將赴操於南陽防營而比之於水原赴操時程道稍遠此惎難便矣行副司直李漢豐曰防營旣已移設於南陽則今此屯牙兵亦爲移付於南陽習操恐合事宜矣敎以令廟堂稟處
정조 17년 · 강
命永肅門入直局出身每番以三十六人定式
정조 17년 · 목
訓鍊大將徐有大啓言永肅門入直局出身元數合爲一百五十人而分二番每番四十五人式定式入直其餘五人則例以雜頉充報次除之矣一自武藝出身窠三十人有闕勿補事定式之後見今減額爲十六人如例入直分排無路請依禁軍助番之例毋論一二三局通同推移入番敎以每番以三十六人定式餘四人休番
정조 17년 · 강
命湖南上番禁衛軍換徵於海西湖南軍則以十月上番
정조 17년 · 목
禁衛大將李漢豐啓言頃因前全羅監司鄭民始所啓本道上番軍四月當爲始停番事命下矣在前如此之時以他道軍相換進番已多前例當次嶺南則旣伏承向日批旨其次黃海道軍兵請換番徵召從之又啓言每當停番之時有預定期限之例今此湖南軍上番限以秋成立番於今年十月之意請知委該道從之
정조 17년 · 강
召見京畿監司徐鼎修于重熙堂
정조 17년 · 강
飭果川縣監李祉源當日還官
정조 17년 · 목
畿伯徐鼎修啓言果川縣監李祉源謂以私義難安廢務曠官已至多日孔道災邑委屬可悶請令該曹催促下送敎以嚴飭使之今日還官後狀聞
정조 17년 · 강
命坡州捕賊人施以加資之典
정조 17년 · 목
畿伯徐鼎修啓言月前坡州境內有竊發之事至於戕殺人命故多般譏詗已爲斯得而捕納之人不可無別般論賞以爲激勸之地故敢達矣敎以賞加
정조 17년 · 강
命郭山郡守李益賢罷黜
정조 17년 · 목
益賢以三年窠兩次居中吏曹請依例罷黜允之
정조 17년 · 강
以李冕膺爲承旨洪檍爲判義禁幷前望也
정조 17년 · 목
政院啓言前牧使朴宗甲等今日內議處事有命而判義禁洪良浩有身病次堂例不得擧行何以爲之敎以判義禁許遞前望單子入之待下批牌招察任以檍批下
정조 17년 · 강
以李文源爲守禦使備薦也
정조 17년 · 목
敎曰守禦使李文源牌招傳授敎諭書密符則以兼帶密符仍佩
정조 17년 · 강
遞兵曹判書李文源
정조 17년 · 목
敎曰勢難竝兼守禦使李文源兵曹判書之任今姑許遞今日政差出待下批牌招開政仍傳命召
정조 17년 · 목
因兵判望敎曰除耆堂及外任衆所共知實故實病以在京無故人更爲受薦擬入○以張至冕爲正言尹光普爲修撰丁範祖爲右尹趙拓壤爲郭山郡守趙宗鉉爲兵曹判書宗鉉沈頤之新通也申光履爲戶曹參判柳匡國爲工曹參議李鼎德爲兵曹參知
정조 17년 · 강
遞工曹參議尹行任兵曹參知南公轍命以未經參議人擬入
정조 17년 · 목
敎曰該曹佐貳中未肅拜人員許遞以未經參議者今日政擬入
정조 17년 · 강
命滿浦前僉使李恒林尹敬喆今日聞坐時一體捧供
정조 17년 · 목
平安監司李秉模狀啓卽接江界府使申大年牒呈以爲本府境內各鎭鎭用之當入蠲除而或減報或匿報者今方査實修成册牒報計料而雄鎭之旣瞞報又濫徵者先爲査出則滿浦乃是道內雄鎭而再昨年戶斂之數査報兵曹時㥘於斂民之將陷罪戾前前僉使李恒林大同應下錢五百九十兩零小米一百九十四石一斗零太十六石稷十六石果爲匿報昨年春後各樣鎭用貸下於還穀而秋捧時充報無路前僉使尹敬喆錢七百五十二兩零小米一百七十八石五斗太十六石稷十六石分徵於民戶貂皮七十令鼠皮八十令給價戶貿云矣李恒林則大同應斂之匿不以報者折米爲二百七石六斗零錢爲五百九十兩零尹敬喆則春而預下於還穀秋而徵斂於民戶者折米爲一百九十一石十斗錢爲七百五十二兩七錢零而貂鼠皮之戶貿云者尤極可駭就其本錢通瀜較量於匿報之數仍又計減其應下之數則其所濫徵猶爲一百十五兩零前前僉使李恒林前僉使尹敬喆等請竝令攸司御處而濫徵錢則照數還徵於當該僉使處竝與戶貿貂鼠皮一竝使之還給於民人處若無本色則以時準價出給戶斂米錢則先以本府所在會付穀一一給代於當給民人處其他鎭堡之或減報或匿報與預下而未及區處者待其齊報一體給代後狀聞計料敎以今日開坐時一體捧供
정조 17년 · 강
獻納徐有沂上疏賜批
정조 17년 · 목
疏略曰臣嚮聞獻納朴奎淳之疏出而區區去就尤無可言劇賊星漢啓辭中起頭則不去其姓結語則只書其名者此不過發啓時偶失照檢也其時事實聖明亦必記有而刊削之請雖未允從昧例之敎至承問備至今追思愧汗浹背臣何敢更以臺閣自處而薇垣新命忽下於屛伏省愆之中賓對有命召牌荐降承膺無路略陳短章冒瀆崇嚴伏乞亟命攸司永削朝籍以謝人言事在目下民隱不容泯默比歲以來水旱相仍饑饉荐臻民生嗷嗷若不保朝夕而至於今年則八路之中三南爲最三南之中嶺南尤急老弱顚于丘壑壯者散而之四父子兄弟不得安保其家六親流離而十室九空重之以癘氣大熾僵屍相連或有群聚而爲盜賊殺害人命云觀於近日畿邑骨肉相殘之變而可推以知三南之必有焉且聞家信則場巿之中無穀可出或有斗穀之出而雖持十金無以買之言念及此不勝凛然而寒心第念嶺南沿江濱海之地被災最酷一望風沙無穀可食恐未可以若干賑資濟得死命臣謂亟命廟堂急時講究兩西稍饒邑米粟漸次移轉自海而湖自湖而嶺俾得以補其不足以究實惠焉且癘疫者惟在醫治之及時辟穰之有方賴以全活亦宜另飭各道道臣指揮列邑或給幕材而避之或備藥物而療之庶可以救得一半分民生寧不幸惎批以係是民事不可緩也疏辭令廟堂稟處
정조 17년 · 강
刑曹以龍仁獄因金永聲等物故査案回啓
정조 17년 · 목
該曹啓言觀此京畿監司徐鼎修査啓則龍仁金永聲初旣冒葬於他人先山在法當掘之地及其落訟之後巧避不掘末後見囚尃由於違拒官決之故而因刑銷之進告保放五日而身故不惟該縣公兄等招辭若是明的雖以其子必達之招觀之泛稱嚴刑不擧度數者鳴冤之急自歸爽誤可以推知永振則使之救療渠兄之病不是異事而相繼物故於兩日之內卽渠等之不幸而必達之執而爲說者似以渠父得病之初不卽放還爲舍冤之端而十月十六日十五度笞罰十一月初三日保放不足爲因杖致傷之端故一時病故初不深慮只令保放恐不悖於聽理之道而金必達之或稱嚴刑或稱獄中致故俱涉誣罔固當論勘而年幼蒙騃不足深責請置之允之
정조 17년 · 강
命御寶僞造罪人黃龍瑞依曹啓勘處干連人金尙徵下送本道嚴訊取服
정조 17년 · 목
刑曹啓言右捕廳移文內石井洞居黃龍瑞爲名漢僞造御寶造僞帖爛熳斥賣被捉本廳譏察僞寶一僞印一僞帖字一僞帖九張及見本實帖一張雜紙片五張開城府推來僞帖七張原州推來僞帖二張及元犯龍瑞干連人金尙徵林大壽金庾大等竝其文案移送于本曹更爲査問依律勘處之地矣推問龍瑞供以爲其父生時庚戌秋間眞官敎安寶處刀割付之木片模刻篆形而其父以年老眼昏大槪模刻至於深刻調間渠以躬行手犯之意箇箇自服問同犯幾人干連誰某行賣幾處供以爲因安邊求仕人金尙徵之所求折衝帖一張竝與小帖踏僞寶僞印捧價十兩自庚戌至壬子尙徵之次次持去者巡將帖一張折衝帖十五張而捧價之數未能詳記昨年四月尙徵又求帖文而渠以無善寫之人答之則尙徵求得金庾大爲名者書帖以來故以爲寶踏之折衝七張給于尙徵姑未捧價又折衝帖六張通政帖四張給于庾大後日給價之意捧手記又巡將帖一張嘉善帖三張給林大壽尙未捧價捕廳推問時㥘於重刑敢以其父共犯樣納招而前後所犯實出於渠手何敢推諉於旣骨之父而粧撰蕟明乎云金庾大供以爲渠以康律之人來接於齋洞訓學糊口矣所謂金巡將尙徵素相親知矣同鄕人嘉善徐大一願得追榮加資故問于尙徵則答以有錢十五兩則可得云故出債十五兩以給則追榮加資七張果爲持來而未及傳給於大一典于債家矣壬子四月楊州出使謂以僞造率其執典債主來問於渠故指告尙徵則尙徵又告龍瑞竝被捉去於楊州官七張加資自官燒火渠等放送故已知其僞帖而昨年龍瑞因尙徵來乞書給帖文故折衝嘉善帖合十一張書給林大壽供以爲與龍瑞父子相親矣昨年龍瑞之父來見巡將帖二張嘉善帖三張折衝帖二張請其賣給故邊將帖一張捧價三十一兩斥賣於原州金先愚處一張捧價十兩十張賣於松都朴枝華處其餘賣於松都商賈等處云龍瑞之僞寶僞印手自刻出僞資僞帖爛熳行賣渠旣自服取考其僞寶僞印各一顆僞帖僞關等字則篆劃分明印迹宛然塗朱踏出眞僞難辨無識鄕氓之寅緣求帖者易爲見欺設計奸徒之憑藉賣帖者易爲售計楊州官現發之後猶不畏戢一向作奸至于此極而諸般情節一次刑訊之下箇箇承款更無可疑之端請依例結案後稟處金庾大林大壽等符同龍瑞書帖賣帖前後所犯非止一二故各別嚴刑覈其隱情而庾大則年過七十不得施刑論以首從似有區別金尙徵則募人書帖捧價同利之證畢露於諸招所當一體嚴覈而曾經邊將請移義禁府處之其餘買帖人等自臣曺發關捉來後從輕重勘處敎以分首從依啓聞勘處○禁府啓言御寶僞造罪人金尙徵移義禁府處之有命矣與尋常罪囚有間請爲先且格囚南間取招棒遲晩後照法勘斷敎曰下送該道監營嚴訊取服狀聞事分付該曹
정조 17년 · 강
平安監司李秉模以价川前郡守李顯昱三和前府使李普漢安州前牧使朴宗甲鐵山前府使申載文南宮玾等査案馳啓
정조 17년 · 목
該監司狀啓以爲各邑應問諸囚一竝捉致臣▣平壤庶尹鄭華淳江西縣令兪彥錥江東縣監尹序東差定査官臣親執接査李顯昱則繡啓中食後引滿諸招同然訟理誤決不言可知門役所費數本不多而勅庫錢之那移田稅米之換作已是不法之事而役價充報之後兼欲取剩則莫非利己之計況於運木之際民戶所費亦爲四百餘金倉費之濫而無節剩穀之恣意徵捧一如繡啓昭不可掩李普漢則該邑所在斛子四坐一倂取來營庭較正則其中二坐尤爲破傷罅隙之處東西縱橫而外塗以紙所見稍有大小之異故屢次較量不無數合之加入以民人粒粒辛苦之心豈無大小斛之怨乎後色之加捧鄕色之招亦不能掩諱外倉捧上又因老病委之監色則其所濫捧勢固必至昏聵不職之罪在所難免而斛子則卽爲依銅斛新造較正之意嚴飭分付朴宗甲則三年之內座首七人已極怪駭而鄕所倉監之前後差出合爲五十八人內或爲特差或爲仍任者爲十五人朴宗臣安命希金琳等之出入圖囑夤緣捧賂之數又過千金盡發於諸招宗臣等亦皆自服繡啓論列一無差爽房嬖之仍任其娚册客之分利宗臣與皆綻露無以自解出自侍從其所報效宜倍他人而辜員如此尤極可駭而納賂圖差之類毋論木疋紬疋與錢貫所當一倂推問而恐致騷擾今姑置之申載文則還穀一千三百三十三右之以已捧爲未捧雖是前官南宮玾之瞞報營門載文仍以掩置厥罪惟均而仍又還分取耗作錢私用已極放恣況又私自犯分米爲六百九十石麥爲一千五十石取耗折米一百四石換以大米高價發賣亦是不法之大者渠之禁府供辭中謂以再昨年停退時監色面任輩從中捧食入錄於停退者渠之赴任後査報營門折米五百石開倉後徵捧云而昨冬徵捧只爲一百七十石乃敢以準數徵捧漫漶納捧究厥所爲亦極可痛渠供又以爲前府使南宮玾蕩減成册修補時幷耗入錄而耗條自爲剩餘故二百十七石付之前府使自備穀色吏虛名偸食折米一百二十三石査報營門當爲出給於當減民人處而未及分給留置庫中云剩餘二百十七石者元非剩餘再昨年被災尤甚田民及死亡戶之蕩減成册修補時南宮玾虛張濫報後濫報米二百十七石稱以自備付之賑資而歸故幷與色吏偸食一百二十三石而合三百四十石前道臣洪良浩行關査得而臣之到營初亦以此事報來而以其無歸屬最尤甚最難捧民人處還穀移納之意題送矣至今留置庫中云者必是名同分給而欲爲取用之計渠供又以爲前府使遞歸時各倉作錢折米二百石零枚報營門則渠之不爲作錢自可綻露云而今以諸招觀之則南宮玾作錢之數乃爲三百五十石渠之作錢之數亦爲二百四十石之多而專諉前官欲爲掉脫者尤極駭痛論其員犯南宮玾申載文可謂一而二二而一矣
정조 17년 · 강
遞承旨徐榮輔以沈晉賢代之前望也
정조 17년 · 목
榮輔不爲仕進政院請牌招敎以許遞前望單子入之待下批牌招察任
정조 17년 · 강
以尹行任爲吏曹參議前望也
정조 17년 · 목
以李敬一爲兵曹參判安橚爲訓戎僉使○大司成望以金方行徐榮輔南公轍擬入命原望筒勿施更擬以入
정조 17년 · 강
遞承旨沈晉賢李冕膺吏曹判書鄭昌順參判沈煥之參議尹行任
정조 17년 · 목
敎曰大司成差出之命已過半日又至夜半望筒尙不入來可知諸議之未決泮長一窠如是遲滯勝於此之三銓又勝於彼之副學若有擬入之命則當至來日乎昨以兵判望徹夜今日酬應又如此而職在承宣默無一言催促噤無一番請推何似庭中板面之報時官乎溺職大矣坐直承旨一竝遞差前望單子入之待下批牌招入直雖非此銓官豈無銓堂乎赴政銓官一竝遞差待開門牌招開政○吏批以大司成望承旨竝擬啓稟敎以諸堂遞差則郞官敢欲通淸乎
정조 17년 · 강
以申耆李益運爲承旨竝前望也李在學爲吏曹參判李冕膺爲參議竝備薦也
정조 17년 · 강
命時囚李顯昱申載文照律李普漢罷職放送朴宗甲削職放送鐵山前府使南宮玾拿問
정조 17년 · 목
義禁府啓言前郡守李顯昱耽嗜麯蘗誤決訟牒憑藉門後收斂民錢殆爲四百餘金己極痛駭至若勅庫錢之那移擅用田稅米之換賣取剩專出利己之計稱以倉剩巧立名目斗會箕斂亦至八百餘石之多俱係不法罪在岡赦前府使李普漢大小斛之容入差殊道臣旣已詳査前後色之換名濫捧諸招亦皆明的其昏憒不職之罪在所難免前牧使朴宗甲癈痼多年恩造何如而三載居官一味昏謬鄕任差出至於五十八人彙緣行賂數過千有餘金衙客之干政房嬖之用事繡啓道査若是明的雖無染指之迹敢曰在官而不知其辜員溺職之罪有難容貸申載文以一千三百石零還穀以已捧爲未捧者雖是前官南宮玾不法之罪而渠則不但掩置不報仍又私分取耗換色作錢況米麰兩穀之加分合爲一千七百石零而取耗折米高價發賣尤是不法而渠供中倉穀二百石作錢事則推諉於前官而今以道啓觀之渠所作錢亦爲二百四十九石之多則其擅分取剩專事肥已推諉前官漫漶事實之罪尤極痛駭請以此照律南宮玾當初停退穀之幼弄瞞報追後各倉米之換出作錢亦係不法請拿問處之允之敎曰今日內照律以聞李普漢則誠勤之心無以贖昏謬之失爲法受罪宜別公私罷職放送朴宗甲則渠非豪華蹤跡綺紈子弟則房嬖得謗大是渠自訟處朝家何必以此聲罪而差任之五十八人固知見欺之十分無疑見欺之罪不下於不見欺而故犯不念拂拭之意有此辜員之端豈不萬萬駭然乎然別無不法之可言宜念方長不折之義爲先削職放送
정조 17년 · 강
命時囚照律坐起勿拘齋日今日內爲之
정조 17년 · 목
敎曰時囚議處啓目才已判下照律坐起勿拘齋日今日內爲之○義禁府啓言李顯昱申載文等從重論各杖一百流三千里依法典收贖告身盡行追奪私罪允之敎以竝功減一等
정조 17년 · 강
召見承旨徐邁修于重熙堂
정조 17년 · 강
命防踏鎭民牧場屯稅疊徵之弊嚴飭該道從長釐革
정조 17년 · 목
都承旨徐邁修啓言防踏之爲鎭間於湖嶺而海路之要衝也況黃腸封山在焉事面尤有別爲鎭底四百餘戶盡是砲射能櫓之卒而無一閑遊之類此非尋常保障之比臣待罪本鎭周察爲弊之端不一而足牧場屯稅之重斂也本鎭以彈丸之地城內百許步外南北東西寸地尺土俱屬牧場鎭民不得不耕作於牧屯而牧官收稅之規與他邑鎭不同畓一結則定稅精白米五十五斗而猶不許本色收捧必以錢倍時價而代捧至於田一結則稅年五十五斗亦不以本色收捧待秋換白米二十二斗代捧而又收根耕太五十五斗或木花五十五斤故問之太僕則本寺所納果是畓一結米五十斗田一結太五十斗木花則五十斤云五斗之加捧或由於中間雜費而一年再稅曾所未間況秋事告歉全無所收則賣舍賣犢猶不能了當以至囚禁之鞭捶之準捧而後已其賦重而冤甚當如何若不釐正鎭民萬無保存之勢故敢達矣敎以令廟堂嚴飭該道從長釐弊俾無以科外誅求如前更侵
정조 17년 · 강
嚴飭防踏鎭民營府徵族之弊仍命道臣以此意揭板鎭舍
정조 17년 · 목
都承旨徐邁修啓言防踏鎭以水營管下營屬之於鎭民其强弱之別尤有甚焉營屬輩逐年逋欠必也搜得鎭民中稍饒者謂以一族而瞞告營門營牌一出無知島氓但怯營威不卞族與非族傾家破產無一辭徵納臣考見鎭上事例則島陸之不相侵明有事目而行之未久旋卽毀壞至於軍丁事目府鎭各有定限勿相侵徵而面任輩暗地慫惥一入逢疤去來圖頉之際費了許多賂物此又鎭民難支之一端幷宜嚴飭營府一宜節目使之永勿相侵敎曰嚴飭道臣依此所奏施行後或有更侵之弊而該鎭將怯於威令不能守法若或現發於御史之行則幷與不飭之水使難免重勘令道臣揭板鎭舍
정조 17년 · 강
命統營水營所納防踏鎭黃漆嚴飭勿徵
정조 17년 · 목
都承旨徐邁修啓言統水營納黃漆自防踏鎭責應雖是前例而最初分定時則本鎭所掌諸島漆木蔚密饒足故不甚爲弊矣年來四山松樹外無一雜木而流來例納不可中止疲殘鎭將亦不敢據實論報不得不除出防軍數十名減其番錢借給鎭船使之浮海遠出窮搜極覓於絕海深島以爲趁期營納之地黃漆旣非上納之物不過爲兩營私用之需請分付兩營永爲革罷俾除一分民弊敎以分付道臣嚴飭勿徵
정조 17년 · 강
命湖南左水管所營風落松發賣外可以許給島民者廟堂從長稟處
정조 17년 · 목
都承旨徐邁修啓言去秋島鎭風落松厥數夥然自廟堂有發賣之擧而歲荒民貧無願賣之類若抛置經夏則不去皮之木例皆生蠹與其朽棄山中曷若白給居民俾爲窮春聊生之資之爲得宜乎彼海隅蒼生亦具秉彝若聞白給之朝令則亦當感激無前之恩澤必無傍犯禁松之理而其雇人釜鉅費貰曳運之際貧戶流丏自不無沾漑糊口之道而付賑壯男亦將捨此升斗之穀趨避雇募之役不但少紓目前民勢之倒懸抑或爲公穀省費之一端臣意一付之該水使擇其可用者計株許賣餘外等棄不售之木一幷許給島民恐合便宜請下詢廟堂處之敎以令廟堂從長草記稟處
정조 17년 · 목
儲慶宮毓祥宮延祐宮懿昭廟文禧廟仲朔大癸及開永祭在再明也
정조 17년 · 강
遞承旨林濟遠以李集斗代之前望也
정조 17년 · 목
濟遠不爲仕進也
정조 17년 · 목
以徐有防爲吏曹判書○敎曰判書姑勿牌招政望卽爲書入
정조 17년 · 목
以沈晉賢爲刑曹參判
정조 17년 · 강
命抄啓文臣正月朔親試及課講明日兼行文臣製述再明日爲之初十日次對十一日輪對進定於明日
정조 17년 · 강
命關東道內還上各穀加分依該道伯狀請施行
정조 17년 · 목
江原監司尹師國狀啓以爲道內還穀元數本自不敷雖在常年若守半留之規則排巡之節每患不足加分之請遂年成例而昨秋失稔比再昨年尤甚春後民事轉甚苟艱糊口之資作農之糧專靠於此而以其當分之數實無塗抹分俵繼到於麥前列邑守宰加分請報之數極其夥然而臣細加參量多所裁減而不可不加分者猶爲六萬七千二百六十一石若依此數特蒙準許則庶使窮春受還之民獲免方農絕糧之患請令廟堂稟旨分付敎以依狀請施行事回諭
정조 17년 · 강
備邊司以獻納徐有沂上疏回啓
정조 17년 · 목
備局啓言今此臺疏深悉嶺沿之勢誠非過計之憂然兩西米粟次次移轉之請千里轉移將見諸路俱弊駕海運輸亦非猝地可辦此則恐非可論而沿江濱海被災最酷之地給種分糧之道比他尤宜十分加意更爲嚴飭道臣期有實效至於癘疫救療前後朝令不啻丁寧惻怛守令之擧職勤慢專係方伯之考察如何不必遲待殿最隨現黜陟請先以此意申飭嶺南幷及諸道允之
정조 17년 · 강
敍廣州前府尹金魯永
정조 17년 · 목
政院以魯永與前府尹沈晉賢同罪而晉賢旣已蒙敍除職啓稟也
정조 17년 · 강
遣承旨詣儲慶宮毓祥宮延祐宮懿昭廟文禧廟及開冰祭所奉審摘奸
정조 17년 · 목
仲朔大祭及開冰祭在明也
정조 17년 · 목
右議政金履表曰日前旣伏承縷縷下敎其所以明淑慝正是非眷眷於義理世道之際者首尾數百言丁寧曉諭臣豈不仰揣聖意所在而第家煥之疏出而凶言放肆隄防有漸弛之嘆此豈非懍然處乎向者泮長疏之退却也院啓旣已頒布則渠何敢偃然自處以無故乎廣恥處義等事雖不可責之渠輩而其放恣無嚴至此而極矣且聞外間所傳則儒臣之入參賓對者出傳筵話至以潛事令則淸脫云云其時聖敎極其嚴正則淸脫二字尤豈成說惟願早賜處分明示好惡予曰卿之本心予豈不諒且卿此擧出於爲先卞誣則以予視卿家人之意豈可不盡言之卿亦嘗讀大學一部書乎其中第一道理莫過於挈矩二字頃日筵席旣以壬戌處分爲言以我先大王孝友之聖德寧有一毫未盡於其間以予一念繼述之至誠又豈或少忽於此箇義理卿之令番發端實有欠於不欲勿施之戒予甚自顧瞿然履素曰聖敎至此萬萬惶悚矣臣雖頑如豚魚豈不知聖意所存而私冤公憤按住不得有此更達矣予曰此事無論如此如彼頃旣洞諭不必更爲提及矣予謂履表曰近來俗習漸痼出入邇列者皆避淸要是豈眞有是心且所謂閣臣諸人在內則似有謹愼之意而一出藩邑未聞有卓異之治績以此推之則向所謂避淸要云云不過爲工謀之計也雖以尹行任言之旣已出膺於銓任予意則自今年少時宜畀籌司之任使之參聞廟謨鍊習吏事此非爲渠而有此命也將欲以此洗祛一切弊痼之俗耳
정조 17년 · 강
命京兆尹以節釀之意申明曉諭於坊曲俾不擾民期有實效
정조 17년 · 목
右議政金履表啓言穀物糜費莫甚於酒辜每於荒年輒加禁飭則市肆之間米直因此低下禁酒一事不無所益矣近聞窮春米直刁蹬若際此申禁則必當有效小民缾罌之釀雖不可一一禁止若其大釀之多費米穀者一切嚴禁而至於操切下屬毋至損民責在攸司請以此嚴飭期於有效而無害敎曰自昨冬不許酒禁之請者百穀無非可釀之物有是穀則必有是酒此所以明知其難行而不欲出惟及之令也至於大釀之禁自是禁修中淺近者不必待朝家之發令廟堂之建白而始可爲之此尤所以一付之攸司試其便否者也果然唉彼小民偏被其困名以班戶輒賭其利未聞令行而禁止云似此事實予深居九重何以洞燭而登筵諸臣之語及酒禁者皆曰爲弊如許判尹之闕久留前望者意蓋有在今若申禁而又或無效而有弊能不見譏且於昨冬禁酒之時見平市署五日啓聞之市直則依舊勝▣亦足謂已試之篾效大抵荒歲糜穀固可嚴禁而予則曰不擾民三字勝於難行之令爲令之計莫如分付京兆尹以節釀之意誠心曉諭坊曲使良民知所率敎而已又若三亥酒等大釀除非已藏者外亦令判尹申明禁節期有實效
정조 17년 · 강
命先正臣金集子孫初仕勿拘寢卽詞訟特許京司
정조 17년 · 목
右議政金履素啓言先正臣李珥金集子孫俱是以庶承嫡者故朝家之所以待之者比他自別李仁林之屢除郡縣李豐林之直擬寑郞皆出於聖朝尊賢之盛意矣先正金集子孫又是先正李珥之外裔其在一視之道宜無異同且先正祠版之尙未官享亦係欠典先正金集子孫依李先正子孫例初仕則勿拘寢郞詞訟則特許京司直擬守令之意定式施行事請分付銓曹從之
정조 17년 · 강
遞承旨金孝建李益運重推禮曹判書閔鍾顯仍命輪對明日退行
정조 17년 · 목
右議政金履素啓言輪對官入侍之命下於昨夜則政院固當稟請受點而不此之爲直爲分付於禮曹者已極輕先且以禮曹言之未受點之前一從政院知委聚會各司致使百餘官員一倂待於闕下者其所擧行亦涉顚倒當該承旨及禮堂幷從重推考從之敎以不可推考而止當該承旨及坐直承旨遞差輪對退定於明日
정조 17년 · 강
推日昨參政銓官沈煥之
정조 17년 · 목
右議政金履素啓言僚堂之不得留窠自是銓格而日昨開政時吏曹參議無端留窠當該參政銓官請推考從之
정조 17년 · 강
禁推呈告諸臣洪秀輔李敬五柳匡天洪彥喆等
정조 17년 · 목
右議政金履素啓言若値節享之時則朝臣例不得請由政院亦不敢捧徹而近日呈告甚紛然事極未安請當該承旨及呈告人竝推考從之敎以呈告諸臣幷禁推以懲日後
정조 17년 · 강
命長興庫地衣契蘇瘼之方爲先減其不緊進排禁其各處借去
정조 17년 · 목
戶曹判書沈頤之啓言頃因貢市人詢瘼長興庫地衣契貢人不緊進排處量宜減省地衣借去之弊一切嚴防而此外蘇瘼之方令度支別般矯捄以爲拔本塞源之道仍自廟堂成給節目事伊時貢巿堂上筵稟蒙久矣貢人則惟望復貢一事而此則有不可輕議目下捄弊無過於減其不緊進排禁其各處借去而已請先以此兩件事嚴立節目俾有實效從之
정조 17년 · 목
次對退出之際東稷徑先起立承宣請推從之
정조 17년 · 강
命當該司謁令攸司科治
정조 17년 · 목
承旨李集斗啓言今日殿座時親試試官以下例當先入次對則當爲隨入而緣於司謁之誤傳次對諸臣先爲入侍事甚未安請當該司謁令攸司科治從之
정조 17년 · 강
命親試及課講以明日退定
정조 17년 · 강
以尹行任差備局副提調
정조 17년 · 목
敎曰副司直尹行任備局副提調差下牌招察任
정조 17년 · 강
以李文源爲判義禁前望也
정조 17년 · 목
敎曰揆以廉防不可覊縻開城留守李家煥許遞
정조 17년 · 강
命備局副提調尹行任違召傳旨勿施仍以前牌申飭嚴禁日次懸病勿捧備例辭疏仍飭本司久曠開坐之弊
정조 17년 · 목
行任違召政院捧入罷職傳旨敎曰今此特除之擧非爲侈其銜只欲矯俗弊也近來出入邇列者輒皆厭避權要雖似謹畏顧其實則工謀先期力辭於名宦窠未通之時則尙可矣及其旣通也乃敢逡巡如許弊習一味任他則將使國體日卑豈成說乎逡巡於內職名宦者若得藩邑之除目則無不爭先樂赴意謂粗效一分分憂之責而溯考近二十年間誰是龔黃之治孰獵淸白之目乎然則上所謂工謀云者非臆逆也孟子豈不言觀遠臣必自近臣始乎如是也故凡於不緊辭巽要以一切嚴防爲意尹行任卽其中一人則見任雖曰罕出目下道理但知踼蹶而已焉敢看作名宦有所不膺乎且自昔爲副提調者年紀履歷比此人愈淺少者皆爲之者卽爲年少時習知吏事也況此除命非榮伊罪入則潛心於政目出則竭智於籌謨一洗弊痼之俗習然後庶或爲一分贖罪之端此傳旨勿施仍以前牌嚴飭日次之懸病嚴禁備例之辭疏勿捧因此而本司事有不摡干中者故領相在時任時以年老特許勿赴前左相之踵入也亦然而今之右相旣非耆耋之年亦無曲諒之敎枚卜數朔未聞有本司坐起之擧昔云君逸而臣勞今也君勞而臣逸此所以深有慨於董率之地者令備郞傳此意於大臣須自明日開坐此後復舊續續爲之事一體傳諭
정조 17년 · 강
命右議政金履素勿待命
정조 17년 · 목
政院啓言卽者議政府錄事來言右議政金履素以爲聖敎雖出於董飭罪負難逭於怠慢走伏金吾門外恭俟鈇銊之誅云仍納命召何以爲之敎以勿待命事遣史官傳諭仍傳命召
정조 17년 · 강
以沈晉賢南公轍爲承旨沈煥之爲大司成竝前望也
정조 17년 · 목
敎曰大司成前望單子入之待下批待開門牌招察任
정조 17년 · 목
敎曰春到記明日爲之處所仁政殿爲之到記則以釋菜擧案爲之
정조 17년 · 목
樂游謂有身病陳疏徑出政院退却原疏捧入禁推傳旨敎以推考傅旨捧入
정조 17년 · 강
水原留守蔡濟恭以本府飢民給糧口數馳啓仍飭農形依他守臣例直爲狀聞孜孜於立定規模俾作後人之楷範衙門增設之初要以寬綽校吏制產之資務從方便
정조 17년 · 목
該留守狀啓以爲因傅敎內辭意各面最飢困之民一一抄出而當分斗數臣於向日筵中有所提奏男壯一口米二斗老一口米一斗五升女無論狀老一口各米一斗五升男女弱一口各米一斗式以木營會付米分排磨鍊外倉屬面則別遣中軍及褊裨邑倉屬面則臣親爲分給後面面曉諭使大小民人咸知朝家白給糧資之特恩鶉衣鵠面之類莫不感祝男女口數分給穀數後錄馳啓邑倉屬十六面飢民一百四十五戶人口二百八十二口內男壯六十九口男老四十一口女無論壯老一百十六口男弱十九口女弱三十七口合米二十八石九斗五升山倉屬九面飢民一百三十九戶人口二百一口內男壯九十口男老三十九口女無論壯老六十八口男弱四口合米二十二石十四斗五升社倉屬八面飢民七十五戶人口一百三十二口內男壯四十三口男老二十八口女無論壯老四十九口男弱十二口合米十四石設倉屬七面飢民八十八戶人口一百八十三口內男壯五十七口男老二十四口女無論壯老六十五口男弱十七口女弱二十三口合米十九石二斗五升海倉四面飢民三十九戶人口八十七口內男壯三十三口男老十二口女無論壯老三十六口男弱六口合米九石九斗雙倉屬七面飢民一百四戶人口二百五十二口內男壯六十五口男老五十二口女無論壯老八十一口男弱二十四口女弱三十口合米二十五石八斗五升以上各倉屬五十一面飢民五百九十戶人口一千一百四十口內男壯三百五十七口男老一百九十六口女無論壯老四百十五口男弱八十二口女弱九十口分給都合米一百二十石二斗五升敎曰令爲居留之府如農形等直狀聞依他守臣例爲之事回論卿之還任有日設施措置果已就緖撫摩接濟各得其方乎須孜孜於立定規模俾作後人之楷範事一體回諭本府旣設上營貳衙則衙門之增必爲吏民之所若及今創制之初事事要以寬綽爲務而每見邑倅前此輒申申者新接民戶事而民戶之中校吏之弊宜先留意校吏之中吏又加意制產校則邊將等差除猶足爲闊猍沾漑之資也卿須體此意隨處從長方便事亦爲回諭
정조 17년 · 강
諭畿伯徐鼎修駕過邑抄飢給糧之尙不登聞委折査實以啓
정조 17년 · 목
敎曰今番駕過邑抄飢給糧成命已久本府則已爲擧行其餘三邑尙無登聞稽忽甚矣査問委折狀聞而擧行後形心亦卽狀聞事下諭于畿伯
정조 17년 · 강
命畿伯狀啓還下送仍令廟堂以査問該邑之意措辭行會
정조 17년 · 목
該監司徐鼎修以駕過邑抄飢給糧形正未卽登聞惶恐待罪之意馳啓敎曰査問云者非謂査問於該道卽使道伯査問該邑之謂也觀於査問狀聞之句語文勢不難知也則今日伏承査問之嚴敎云者可謂外題此狀啓還下送令廟堂枚擧此意措辭行會
정조 17년 · 강
推全羅監司權▣仍飭慶尙監司鄭大容
정조 17년 · 목
敎曰向見耽羅運穀狀本知風利齊發滿心欣幸而到泊形正之鱗次登聞夙宵一念方以此懸懸令廟堂分付該道嚴飭都會官使卽探問狀聞咸平船之先到越邊一疑該伯之啓更無皂白身居分憂之列若體宵旰之心探何遲也新到之後譽無入聞怠及如許特畀之意果安在哉況賑民還民之俱困湖南爲甚云者乎全羅監司權▣推考俄於新除備堂違牌事亦有下敎而嶺伯卽亦含假中一人考其治績之能否先遣之繡衣還曰否次遣之繡衣亦曰云然特從三思之義繡衣之第三遣者一兩日內當發程蓋欲憑兩說而驗之如欲乘馹踰嶺歸對前席益思贖罪之方事嶺伯處嚴飭
정조 17년 · 강
命京畿列邑年還加分依該道伯狀請施行
정조 17년 · 목
京畿監司徐鼎修狀啓以爲卽接各邑守令所報則春年今方始耕種子不足參量加分爲請矣本道年還自米不敷每當春耕留庫中量宜加分自是已行之例請令廟堂稟處敎以依狀請施行事回諭
정조 17년 · 강
命金吾時囚南宮玾議處
정조 17년 · 목
禁府啓言鐵山前府使南宮玾所供以爲渠辛亥年待罪鐵山時當年被災田民還上停退穀豆耗爲一萬二千六百六十石零未捧穀竝耗爲三千五百石零渠以生疏所致修成册時停退未捧之穀一從秋捧時竝耗文書循例報營矣巡營以分給條勘簿則所謂停退未捧兩項耗條乃爲會外剩穀而自歸於濫報故不勝驚惶停退耗一千二百六十六石則待捧除納之意一一知委於停退民人等處未捧耗三百五十石零則此是當捧而已勘簿之穀故置於補賑之資矣遭父喪客地千里返葬無路右項耗條三百五十石不得已取用渠之所犯萬殞猶輕惶恐遲晩所當請刑而魯經宣傳官勿爲請刑載於大典通編請議處允之
정조 17년 · 강
行儲慶宮毓祥宮延祐宮懿昭廟文禧廟仲朔大祭開冰祭
정조 17년 · 강
御仁政殿試到記儒生製述還御熙政堂行抄啓文臣正月朔親試課講文臣製述專經文武臣殿講到記儒生館學齋任殿講釋菜參班儒生應製召見輪對官親試試官鄭民始尹行任徐榮輔○課講試官閔鍾顯尹行任徐榮輔○到記儒生文臣製述試官鄭民始洪檍閔鍾顯李秉鼎沈煥之金履成徐有成鄭致淳李相璜李肇源○專經文武臣殿講試官洪檍李秉鼎李集斗李冕膺李義弼李喆模李庚運○到記儒生殿講試官鄭民始閔鍾顯沈煥之金履成徐有成鄭致淳
정조 17년 · 목
具翼善冠袞龍袍乘輿出協陽門詣仁政殿陞座試官率到記儒生行禮以殷傳說進鹽梅爲表題顯題訖乘輿出仁政門由協陽門御熙政堂諸試官率抄啓文臣應製應講文武臣應製應講儒生行禮訖以到記儒生製述表題仍爲文臣製述題命抄啓文臣應製儒生同題應製文臣中明經科以和羹爲銘題文武臣儒生以次進講各司輪對官以次入對科次諸試券訖命抄啓文臣開講試官徐有防有頉朴祐源拿處命藝文提學閔鍾顯原任直閣尹行任檢校直閣徐榮輔爲試官周易正月初次講副司正金履載略居首再次講副司正朴宗京純通居首
정조 17년 · 목
今番春到記初命以釋菜參班到記收來至是幼學之參於釋菜班者竝混入於應試命泮堂李秉鼎推考幼學之旣入來者則使之應製於便殿殿庭
정조 17년 · 강
命掌樂提調朴祐源禁推施以試官事施以不敍之典
정조 17년 · 목
仁政殿殿座時若以步輦出宮則鼓吹例當隨入至月臺與軒架遞奏而心於仁政門外命典樂汰去提調朴祐源禁推祐源以試官不待傳敎頒布徑先出去試官行禮時未及入來敎曰試官朴祐源擧措駭然不可禁推而正施以不敍之典
정조 17년 · 강
罷禁衛大將李漢豐職命守禦使李文源兼察
정조 17년 · 목
承旨申耆啓言殿庭設布帳體短而色污事體寒心該營大將所當論勘而本院無他可施之罰何以爲之敎曰擧行萬萬駭然此亦紀綱所在當該大將李漢豐罷職○承旨李書九啓言將兵之任不可無總察之人何以爲之敎以守禦使兼察
정조 17년 · 강
汰禮曹正郞李宗烈
정조 17년 · 목
試官李秉鼎啓言禮曹正郞李宗烈旣是明經科則例曺背講而擧案誤書以面講故考官雖未及照察在渠首實之道固當自請背講而厭然臨讀極涉駭然合施重勘敎以汰去
정조 17년 · 강
遞承旨李集斗以金履成代之前望也仍命集斗付軍職爲文臣殿講試官
정조 17년 · 강
科次抄啓文臣親試文臣製述到記儒生製述參班儒生應製試券與專經文武臣殿講入格人儒生殿講入格人施實有差
정조 17년 · 목
弘文提學李秉鼎啓言崔光泰事旣伏承詢問敢此仰達矣光泰雖蒙直赴庭試之恩命此與賜第有異故日昨釋菜旣以士子參班又已赴擧於到記則今幸居首不可不依例賜第矣詢于諸試官左參贊鄭民始曰庭試無殿試則直赴會試雖與直赴殿試無異而猶與賜第不同則今番居魁之後似不可不依例賜第矣大司成沈煥之曰光泰雖於昨年得蒙庭試直赴之恩典而猶爲到記儒生赴擧於今科又優等居魁則似當依例賜第矣敎曰僉議旣如此居首者當賜第若此則今日試取也諸生則未免闕榜豈無抑鬱之心乎然科場至嚴弟二名未折榜之前有所詢問矣卿等所見皆無異同然則第二當以別格特赴庭試會試以此知之卽爲書等○敎曰抄啓文臣親試三上居首副司正宋知濂雖非連三次文是合作等亦高占兒馬一匹賜給文臣製述三下居首奉常主簿李漢喬專經文臣殿講略居首校書校理柳英喆半熟馬帖依例捧傳旨春到記製述三上居首進士崔光泰直赴殿試三中之次姜俊欽賞典旣詢問諸試官僉議詢同直赴庭試會試三下一生員黃基天三下進士李熙緝各給二分次上幼學尹愼紙二卷賜給殿講四通一略居首比較四通一略幼學尹致永直赴殿試四通一略之次比較二通三略幼學李致祜直赴會試通幼學金玒鄭時善沈鈺各給二分略幼學朴龍球尹顯大李弘源李弘敏宋冕載李益秀洪鎬基安復休沈能愚金有行各紙二卷粗進士閔令儒幼學張漢豐田垕康濟臣李昌游白光洽朴在翊許泊朴昌煥康麟祥趙象基各紙一卷賜給
정조 17년 · 강
命水原府上貳衙區劃中不足米二百四十二石以本府所在儲置米劃給上衙還耗五百二石以附近邑會付常賑租準數劃送仍命自明年爲始依節目準數取用
정조 17년 · 목
壯勇營提調鄭民始啓言伏見水原判官金魯成牒報以爲今番本府上貳衙需用新區劃中上衙之各屯米二十四石或已上納或入災頉還耗亦自各衙門已爲取用故不足爲五百二石貳衙所劃宮結作米一百三十八石及屯米八十石已爲上納何以爲之云矣米租等穀旣自各衙門已取用或上納則勢難還推今年則不可不給代充數上貳衙不足米二百四十二石則本府所在儲置米中劃給上衙還耗五百二石則附近邑會付常賑租中準此數劃送之意分付畿營自明年爲始依節目準數取用事請亦爲知委該府從之
정조 17년 · 강
命水原府貳衙營建時區劃關西錢未及上來前外帑庫錢姑先取用待其上來卽爲還報
정조 17년 · 목
壯勇營提調鄭民始啓言水原府貳衙今方經紀而關西區劃錢未及上來事役未免停滯云不可不從他推移以爲及時始役之地外帑庫所在錢中姑先量宜推移以用待關西錢上來卽爲還報之意請分付從之
정조 17년 · 강
命水原貳衙奴九名婢六名使之責立料米自備局從長區劃添載於新節目
정조 17년 · 목
壯勇營提調鄭民始啓言水原貳衙使後奴婢自上衙劃送者奴爲七名婢爲四名以此分作各名色排番立役其勢末由云七名奴四名婢之使役果甚苟且不成樣而聞本府奴婢自來數少無以加劃雖欲從他變通而料條亦無推移之道云此不可無別般區處之道貳衙奴限九名婢限六名使之某條責立而料米則自備局從長區劃請使之載於新節目從之
정조 17년 · 강
命掌樂院提調朴祐源分揀放送行副司直洪秀輔禁推分揀時囚南宮玾罷職放送
정조 17년 · 목
因秀輔禁推傅旨敎曰旣示飭意且是耆堂洪秀輔分揀
정조 17년 · 강
推京畿監司徐鼎修
정조 17년 · 목
該監司狀啓以爲依傅敎衿川果川廣州三邑沿路民人之最饑困者另飭守宰使之各別精抄每口各大米一斗式卽爲白給而分給形止衿川果川則今初四日報來廣州則初六日報來緣臣昏迷未卽馳啓惶恐待罪而三邑抄飢口數分給穀物開錄于左衿川抄飢一百四十六口每口大米一斗式合九石十一斗果川抄飢三百六十口每口大米一斗式合二十四石廣州抄飢一百口每口大米一斗式合六石十斗敎以卿則推考
정조 17년 · 강
兵曹判書趙宗鉉疏辭中權新除兵曹參判李敬一疏辭亞卿新資幷賜例批
정조 17년 · 강
以金魯永爲開城留守備薦也
정조 17년 · 강
拿吏曹正郞朴吉源
정조 17년 · 목
承旨李書九啓言申時已屆吏曹省記不爲來呈事極駭然當該郞廳所當重勘而本院請推之外無他可施之罰何以爲之敎以拿處
정조 17년 · 강
召見大臣備堂及靑陽縣監朴英秀于誠正閣
정조 17년 · 목
英秀辭陛也○因次對頉稟敎曰水原留相與諸堂旣來待次對亦爲來會○政院啓言備邊司郞廳來言右議政金履素猝患脚病不得來會云何以爲之乎敎以安心調理事更令備郞傳諭備堂似已入來原任亦當造朝次對仍爲來會○予謂濟恭曰本府陞爲留守之後凡百果如何濟恭曰比前貌樣差勝矣予曰貳衙之役今至何境而物力能無不足之患否濟恭曰日前始定礎上樑而百餘間新建五千兩物力太半不足云矣予曰某條區劃俾爲完役之地予曰俄令次對來會而右相病不能來諸堂已令入侍故事則原任一員例爲入參於賓對故相兪拓基嘗以奉朝賀進參今日卿適登筵廟謨應有留意者因爲次對可也濟恭曰原任之入參次對臣亦屢見而第臣許久在外凡係廟謨漠然無聞倉猝登筵實未知有何事務聖敎之下恐無以奉承也予曰民事莫非廟謨卿今自鄕上來如有所聞陳遠可也濟恭曰臣於市民通同發賣事有所仰達者矣大抵此事因革於臣無所加損而曰便曰否有若關係於進退者然國綱民習誠不勝瞿然慨歎年前設施之初數百市民要臣赴朝之路前後遮擁紛紜呼訴甚至於齊聲發喊之境故臣曉諭曰文王之民耕者讓畔方今聖明在上都城之民匝城之人均是國家赤子則行商坐販有無貿遷固是常事而苟非編名市廛則人之持己物賣買者縳之驅之使不得接跡於輦轂之下者寧有如許道理爾亦民彼亦民在朝家撫恤之道豈有彼此之殊乎因爲嚴辭呵斥矣近來忽復騷擾市民七十餘人至於來訴水原故竝爲遂送而頃者金判府語臣曰當初發令之時人或言其不便故答以亂廛之禁不能無弊今此通同之論儘有意見其間利害不可輕議云爾則金判府之論亦似無差異之見且臣在長湍謫所見海西綿商絡繹過去道路之言皆以爲通同賣買之效昨冬都下綿價以此之故不至謄踴民情之樂業卽此可見此事不爲則已旣發旋改凡爲商賈者必將反復稱冤爲此數百廛人之利貽彼八方小民之弊則此不可不念且以朝家法意言之豈無朝變夕改之歎乎古人有言曰人君務仁將帥以威聖上之愛恤黎元廣施仁恩實是盛德而廟堂則固當以尊朝廷振紀綱爲先務今若以市井小民無嚴自私之習輒爲所撓改不能固守一法則將何以尊朝廷振紀綱乎予曰今日紀綱可謂如水益下良可寒心雖以此事言之論說多端毀譽相半無以的知其利害聞卿向來出城時市民或有指點者矣今又聞卿所奏民習誠可駭然貢市人乃是都下根本固當另加撫恤然至於此等處予則以紀綱爲重且其事情之便否亦所未詳故前日筵席此言屢發而終不發落蓋毋論因革待卿議而決之亦爲未晩故耳大抵朝廷擧措自有事體卿所謂人君務仁將帥以威云者其說儘好先大王深仁厚澤淪浹八域愛恤小民靡不用極有時親詢疾苦分給米肉而堂陛之尊嚴則自如今予所以推恩施惠於小民者何敢仰述先朝之萬一而紀綱之委靡至於如此下無任怨之人上有恩竭之歎此豈但民習之不如古抑亦朝廷之責恩欲歸已怨將誰歸云者雖不必自上說道而近日風習不幸近之試以政注間事論之或存或拔之際其所扶折亦非若黨習歧異之論卽出於一銓官之私見終未免於作威福之嫌故小民之轉相效尤亦未必不由於此豈不慨然也哉濟恭曰江界一邑自上每勤宵旰之念前後釐弊不一其端流離之民幾皆還集漸至復舊雖以尾蔘事觀之出付倭譯之後向日每戶之收斂三四兩者今無其弊倭館亦得無事收送譯輩亦有沾漑之端矣近聞戶判以出給閒雜人作貢之意出擧條云此將爲無窮之弊閑雜人今雖云自願作貢非久至有以其價本之不足呈訴於備局入於詢瘼之中且非倭譯自當則倭人退擇之際不無生梗之慮矣予曰戶判擧條中果有閑雜等語乎濟恭曰臣雖未及詳知似聞有之云矣戶曹判書沈頣之曰臣之擧條中本無閑雜人三字而大抵大臣所謂閑雜人卽閭卷有恒產之類也渠輩自願擔當且減添給之價於公於私可謂兩便又令倭譯自擇以去則有何生梗之患乎民始曰倭譯事情臣待罪戶判時詳聞詳知而此非衆人所願其中四句管譯輩旣食單蔘之利又欲榷此尾蔘之剩其情狀已極絕惡而臣向聞戶判所奏亦以爲無妨矣追聞倭譯恐失此利做出許多辭說云所爲誠無狀矣予曰毋論如此如彼於民無害於事有益則何論倭譯與閒雜乎戶判商量善處可也又謂濟恭曰本府城役預爲留意可也又謂御將趙心泰曰南陽防營形止卿其看審以來也又謂靑陽縣監朴英秀曰本邑雖云稍實春耕方殷爾其惕念撫恤俾有治聲可也
정조 17년 · 강
命水原府陞補通一邑許赴講經窠依松都例移給製述此後武將留守時勿爲試取待文留守合設若値大比之期別爲稟旨仍命課試之式陞補與都會間留相採探物情論理狀聞自禮曹稟處
정조 17년 · 목
水原留守蔡濟恭啓言本府陞補依兩都例設行事備局節目纔已啓下矣應製則府內築室居生者外外村儒生不爲許試而至於陞補與應製不無差殊外村之許赴與不許赴一經稟旨然後可以擧行故敢此仰達敎曰通一邑試取濟恭曰陞補節目中製述講經各取二人而聞本府經工爲業者絕少設令外村間或有若干人年年講經之榜以此充數科規不當然矣松都陞補製述元數旣爲四人此亦以講經二窠移給製述一依松都四人之例恐似無妨矣從之濟恭曰向日傳敎中有大臣武將須特敎之敎此後武將若爲留守則十二抄陞補有誰出題有誰考試乎此不可不一番稟裁然後可無臨時窘急之患矣敎曰曾經文任亦陳所見行司直鄭昌順曰武將留守不可爲考試則或自畿營別定文倅試官而爲之似或無妨矣左參贊鄭民始曰武將留守旣難考試別定文倅亦似有製礙之端如此之時則勿爲設行待後文留守時合設似好矣禮曹判書閔鍾顯曰陞補旣爲十二抄則別定文倅試取必多掣礙難便之端恐不如遲待文留守合設矣弘文提學李秉鼎曰別定文倅殆若都會試取恐非陞補體叚泮庠課抄亦有昨年條當年條合設之例此亦依此例待文留守合設似宜矣敎曰武將差除時則措語狀啓後退行合設而若値大比之期別爲稟旨鍾顯曰水原府陞補當依兩都例爲之而開城府陞補則遂朔試取江華府則無陞補而只有公都會連三日試取今此水原府課試當有一定之式矣敎曰留相下去採探物情追後論理狀聞後自本曹稟處
정조 17년 · 목
水原留守蔡濟恭啓言當此窮春民飢日甚其所接濟之方惟還穀是恃本府穀數自來不敷而今年還戶之日日追付者比昨年殆近倍數以各樣倉穀雖傾庫磨鍊而無以排十一巡矣府內軍餉及山城倉還無論某樣名色勢將不得守半留之法若其分數之或多或少觀前頭民勢緩急可以決定而事係加分故敢此仰達從之
정조 17년 · 강
命水原稅太待秋退捧
정조 17년 · 목
水原留守蔡濟恭啓言荒年民勢雖曰切急稅大同不可不捧而其中太穀最是龜輩括毛無論場市與村閭以太爲名者殆絕種矣明知其如此而勒使督納決非仰體如傷之德意雖然稅大同卽惟正之供弛張闊狹非可議到臣實不知所爲矣敎曰視本府豈比他道守何論有例無例特爲待秋退捧
정조 17년 · 강
許貸水原府捧留大同米五百石于本府仍命移作秋大同待明春上納
정조 17년 · 목
水原留守蔡濟恭啓言本府還穀不敷還戶日增無以排巡而臣之所恃者大同米一千五百石有捧留本邑之命前頭民命近止之際以如傷若保之聖念必有所別般矜念之端故戶分絕巡不以爲慮日前自惠廳外援一千石於司僕貢人貢人下來臣果依其數許給矣居數日其人貢人又爲外授五百石下來臣若如數出給則所謂捧留者更無一石餘存矣若然則麥嶺緊急之際何以濟溝壑喁喁之命乎臣非敢以惟正之穀爲一邑之私原其名色初旣捧留本府之物故欲限四五朔貸用敢此仰達惠廳堂上鄭民始曰水原還穀旣以盡分又有山餉軍餉留庫條及新區劃附近邑還穀一千石則從便推移足以繼巡分給且捧留之穀本是大同而內營軍兵加哨之後軍餉不足之數爲五千石故以此穀補用而未及充數者尙爲三千石則許給該府非所可論且大同與軍餉自前無請得還分之例矣予謂濟恭曰有司之言雖如此卿請不可不顧況爲本府之民乎依卿言爲之民始曰大同軍餉元無請得之例而大臣乃有此請批旨特許依施但此五百石已作軍餉當爲令年支放之需決難許給自上若施特恩則上納大同中限三四百石移作秋大同姑爲取用待秋收捧上納則或可推移矣敎曰可謂朝三暮四雖作秋大同待明春上納
정조 17년 · 강
命新生翁主供上更待下敎
정조 17년 · 목
戶曹判書沈頣之啓言新生翁主供上例待先啓手本擧行而今番則七日已過手本尙未啓下不得擧行係是典禮所載敢此仰達敎曰更待下敎
정조 17년 · 강
命新生翁主藏胎以內苑精潔處爲之來月初擇吉擧行
정조 17년 · 목
禮曹判書閔鍾顯啓言新生翁主藏胎處當令觀象監看審後前期備三望受點擧行故敢此仰達敎曰依先朝乙酉定式受敎內苑精潔處藏之鍾顯曰藏胎吉日依前例待三朔擇入乎敎曰來月初擇吉
정조 17년 · 강
命太廟望祭宰牲時遣典祀官監宰于奉常寺
정조 17년 · 목
禮曹判書閔鍾顯啓言取考本曹謄錄則祭享時宰牲之節若値三七之前則有所掣礙故使典祀官進往奉常寺監宰後照氷奉來矣今十五日宗廟望祭時亦爲依此擧行恐好故敢此仰達從之
정조 17년 · 강
命水原府方物姑待下敎
정조 17년 · 목
禮曹判書閔鍾顯啓言水原府陞爲留守之後三名日方物似當封進不可不一番稟定矣敎曰姑待下敎
정조 17년 · 강
命南壇字內該將臣春秋親審時奉審壇上有無頉草記以聞
정조 17년 · 목
禁衛大將李漢豐啓言南壇禁樵禁松之節該字內軍門將臣每年春秋親審事當依昨年下敎擧行而旣已進詣則壇上似當一體奉審奉審後有無頉請依禮郞奉審例以草記擧行從之
정조 17년 · 강
重推黃海前兵使吳載徽
정조 17년 · 목
承旨李書九啓言卽伏見黃海前兵使吳載徽狀啓則一字刀擦不爲書塡狀尾剩語亦甚未安請從重推考從之
정조 17년 · 강
掌令兪漢人洪秉益等避嫌賜批遞秉益
정조 17년 · 목
漢人啓言臣於年前忝叨是職適當聲討方張之日蒼黃詣闕門鑰已下卽陳一疏粗伸沫血之義而玉署之臣謂臣未及參啓論斤備至至請竄配雖荷聖明曲賜寬貸而私心惶懍至今深切召牌儼臨飭敎繼下雖不得不入肅以此情踪何可冒據乎請命遞斥批以勿辭○政院以漢人一日再啓煩瀆退待物論啓○秉益啓言臣於向者登筵以擧措之顚錯至被諫臺之論啓臺端一步已成鐵限而今於飭敎之下冒沒出肅因仍蹲冒有乖廉防請命遞斥批以依啓
정조 17년 · 강
特推大司諫申光履司諫宋翼孝正言呂駿永
정조 17년 · 목
予問諸臺有何新啓否光履等皆以無之仰對予曰慨然矣命竝推考光履等避嫌以爲臣等年紀摧頹言議巽軟淸朝耳目本不近似賓對有命冒沒登筵未效一日之責至被特推之命以此情踪其何可晏然臺次乎請命遞斥批以勿辭亦勿退待○承旨李書九啓言大司諫申光履司諫宋翼孝正言呂駿永特推引避之際初不措辭只爲請遞有損臺體請推考從之○光履等又避嫌以爲臣等俄於引避之際語多糢糊大失臺體至被重推之命臣等滿心慙惶無地自容其何敦晏然臺次乎請命遞斥批以勿辭亦勿退待○書九又啓言大司諫申光履避嫌結辭不擧請命二字司諫宋翼孝正言呂駿永與長官同爲被推而引避之際不爲起伏揆以臺體極爲未安請竝從重推考從之○翼孝駿永等又避嫌以爲臣等引避之際矇未起伏至被承宣重推之請臣等滿心慚惶無地自容請命遞斥批以勿辭亦勿退待○書九又啓言可諫宋翼孝引避之際奏語糢糊擧措顚錯請推考敎曰做錯非細從重推考○翼孝又避嫌以爲臣於引避之際言辭未瑩擧措多錯至被承宣重推之請以此情踪其何敦晏然臺次乎請命遞斥批以依啓○駿永又避嫌以爲僚臺則旣蒙依啓之命而臣獨倖逭其在廉隅何敦晏然於臺次乎請命遞斥批以勿辭書九曰正言呂駿永一日再啓煩瀆退待物論矣○光履又避嫌以爲臣於登筵之時再被承宣之請推而矇未覺悟輕先退伏今始引避所失尤大其何敦晏然於臺次乎請命遞斥批以勿辭亦勿退待
정조 17년 · 강
命昌德宮訓局入直局出身忠壯忠翊衛有廳軍漢旅等以銃願試者明日試取于北營
정조 17년 · 목
敎曰昌德宮訓局入直軍兵試放有命而局出身忠壯忠翊衛有廳軍漢旅等以銃願試者許赴銃秩而鳥銃則先令北營明日試取軍士房承旨進去與兵判禁將眼同試取以來射則待下敎待令事分付
정조 17년 · 강
司直金文淳疏辭新資吏曹參判丁範祖疏辭銓任竝賜例批
정조 17년 · 강
執義鄭澤孚上疏賜批
정조 17년 · 목
疏略曰噫彼星漢至妖極憯之罪已悉於諸臣疏啓臣不必架疊而觀於日前重臣儒臣之筵奏則渠敦妄稱前銜恣行鄕里卽此一事益可驗其頑不知悛無所忌憚之狀臺啓之尙斳兪音輿憤莫洩而今又因循掩覆不思所以夬施王章則將來之憂有不可言者以我殿下聖明何不念及於此耶伏乞廓揮軋斷夬允臺啓焉唐錢之行於我國雖得請而有害無利不得請則辱國貽羞臣於前後所下聖敎固已欽仰我殿下睿智之所照燭出尋常萬萬矣夫錢之爲貨標刻年號隨代異制唐宋有唐宋之錢皇朝有皇朝之錢非若綾縀金銀珠貝及其他種種器用藥料等屬之古今通行者今欲創開近二百年以前所未有之事通流貨泉無異內藩其在古所謂迫不得已之義果何如哉惟彼象舌輩庸繆鄙賤錐刀是竸而全不識義理者雖膏斧而懸街猶不足以快人心雪國恥臣不欲掛齒平論而惜乎廟堂籌謨之臣之不能承佐聖意而僨誤國計也果能循公蔑私憂國如家則豈或至於是哉臣竊寒心焉彼中書辭臣不得詳知而側聽塗傳不覺驚心爲專對者苟能善爲辭令務盡處變之道必不致此也夫子曰使於四方不辱君命可謂士矣爲士之道固不可責之人人而豈謂堂堂千乘國之使价有此辱命之甚臣不勝憤慨之至也近日事或涉黨論則左右紛拏靡不用極而至於國計得失袖手旁觀殆同越視䄅瘠今此一事可謂辱國之大者而無一人爲殿下言之者此豈盛世之美事哉伏乞聖明嚴加處分焉批以首陳事重臣筵奏之論斥至及道伯邑宰過矣使臣事昨年雖有筵敎與批旨之持難而朝家旣許一邊齎去何必專責廟堂況伊時時任引義正使替行譯院草記者乎至於到彼直呈似因事勢使然然貽羞則非細待其復命欲詳詢處之矣爾於吞棗之俗能效官箴之義殊可嘉也
정조 17년 · 강
命四學學製館堂以明日設場
정조 17년 · 목
成均館啓言四學學製若有過限之事則自本館草記曾已定式矣卽接四學牒報則兼東學敎授申馥在外兼中學敎授洪秀晚兼南學敎授李明淵兼西學敎授李相璜俱未肅拜當等學製不得設行云請令政院稟旨擧行敎曰近來學製事草記屑越莫甚在外者其可安車徵辟在京者傳諭偕來乎雖非此輩自有卿等此草記還給明日設場
정조 17년 · 강
罷黃海前監司李敬一職分揀前持平李尙寯禁推
정조 17년 · 목
因敬一照律啓目敎以旣放送不必照律此啓目勿施然豈可帶職罷職又因尙寯禁推傳旨敎以分揀
정조 17년 · 강
有政吏曹參判丁範祖進
정조 17년 · 목
以李益運爲吏曹參議鄭澤孚爲承旨李義行爲大司憲李東郁爲刑曹參判
정조 17년 · 강
命開城前留守李家煥經歷崔景岳廣州前府尹沈晉賢令該府拿處楊州牧使李敏采長湍府使李泰永賞以弦弓仍飭諸道降香處如有頹圮隨卽修葺後狀聞
정조 17년 · 목
京畿監司徐鼎修狀啓以爲百濟始祖廟及松嶽山等各處祭所屋宇之有頉處祭器之破傷者本官躬審如有可以修改處詳細報來事行移知委矣廣州府尹徐有臣牒呈內百濟始祖廟香大廳北邊朴工板一立椽木二箇朽傷西挾門幾至頹壓配位屋宇北邊二間及祭器庫仰壁間間㵕漏典祀廳西壁一間頹落墻垣西邊三十間東邊二間幾至頹圮沙樽二坐沙簋二坐沙爵一坐鍮耳只二箇木燭臺二坐破傷云開城經歷崔景岳牒呈內松嶽山五冠山屋宇壇璲俱無頉處而松嶽山祭器邊三箇䇺五箇五冠山祭器邊一箇䇺十箇釜子一坐杻籠一隻俱爲破傷故卽爲改備云積城縣監李世胤牒呈內紺嶽山屋宇及祭器姑無頉處云楊州牧使李敏采牒呈內揚津神位所奉屋宇今番節祀時奉審則有若干頉處故已卽修改祭器破傷者亦已精備云百濟始祖廟有頉處旣與正殿有異元無狀請香祝之例故自本府擇日修改祭器亦卽精備後形止報來之意知委該府尹處敎曰適見節祭過行狀本有修葺之命矣觀此狀辭諸處之頹弊如許若無別諭則其可一任其傾圮乎松營廣州守臣皆新除雖似未及照檢昨年節祭以後目見而口不言者此果重祀典之意乎亦豈昨冬以社壇事另飭諸道之意乎當該留守經歷府尹等自改院査出捧現告竝令該府拿問處之楊津德津之不待朝令自辦繕修極爲可嘉楊州牧使李敏采長湍府使李泰永各賜上弦弓一張諸道降香諸處如畿內享所之欠敬可以推知如有頹圮處隨郞修葺形止報來後狀聞以爲遣史官奉審摘奸之地事今付
정조 17년 · 강
命杆城郡守李在沆州牧調用仍飭勿以已遞爲念十分致力益致增戶
정조 17년 · 목
該監司尹師國狀啓以爲杆城郡流民還接形止昨年十二月已爲馳啓而連接該郡守李在沆所報則今年正月二月本郡流民還接爲二十五戶他官民來接爲十五戶云該郡流民之前後還接與新接竝計爲四百二十八戶比癸卯總加爲一百三十四戶嗣後招徕之方奠接之道另加申飭於該郡守敎曰杆城郡新接民戶之比癸卯總增至一百數十戶之多若非守宰之悉心招徕豈或如是聞風爭集乎今則道伯旣還朝該倅待增戶別般牧用事昨年已有下敎杆城郡守李在沆州牧待窠先卽調用事分付該曹此意四諭勿以已遞爲念十分致力期有多多之實效
정조 17년 · 강
命北關還穀加分依道啓施行
정조 17년 · 목
該監司金憙狀啓以爲列邑糶改無以繼巡還穀留庫中特許依近例加分事請令廟堂稟處敎以依狀請施行事回諭
정조 17년 · 강
冬至正使朴宗岳等以還渡江形止馳啓
정조 17년 · 목
狀啓以爲臣等一行二月十二日到山海關點閱人馬無弊出關同月三十日到栅門今月初四日請鳳凰城將初五日始開栅門依例搜檢後仍爲出栅初六日申時還渡江出來而書狀官金祖淳爲栅外比包率任譯等姑留栅外臣等則連爲䟎程前進計料
정조 17년 · 강
命傳香承旨馳詣受香所奉審摘奸
정조 17년 · 강
召見江原監司申耆及輪對官于誠正閣
정조 17년 · 목
耆辭陛也○予謂申耆曰今番功令生之抄啓意蓋有在卿於下去時齎去御題分日試取至於科場雜亂之弊各別禁斷而梧竹軒後承則別坐試製捧券上送也
정조 17년 · 강
判下賞典于訓局軍兵試放別單
정조 17년 · 목
永肅門入直局出身鳥銃邊二中金兊晃等五人各米三斗貫一中權世隆等二人邊一中車弼載等十四人各來二斗金虎門入直軍鳥銃貫二中邊一中金興尙直赴殿試貫一中邊二中鄭弼起邊三中金天杓各來五斗貫一中邊一中鄭泰福等二名各米四斗良人李慶水等四名陞付兼司僕邊二中任震兌等十五名各來三斗良人金光垕等六名陞付兼司僕貫一中洪光宅等九名邊一中金光國等一百十五名各米二斗
정조 17년 · 강
命所已鎭前萬戶金啓默加棍徵礪
정조 17년 · 목
義禁府啓言因黃海前兵使吳載徽狀啓所已鎭前萬戶金啓默拿問勘處事命下矣金啓默時在黃州地云請發遣府羅將拿來敎以令帥臣加棍徵礪
정조 17년 · 강
命廣州前府尹沈晉賢復命後罷職
정조 17년 · 목
義禁府啓言開城前留守李家煥廣州前府尹沈晉賢開城經歷崔景岳等拿問處之事命下矣李家煥今方待命故拿囚沈晉賢奉命在外崔景岳時在任所請沈晉賢待其入來拿囚崔景岳發遣府羅將拿來允之敎以沈晉賢復命後令政院以罷職捧傳旨
정조 17년 · 강
罷開城前留守李家煥壬海別將金宗明鐵串堡別將李寅純職配靑陽前縣監宋載緯于該縣
정조 17년 · 목
義禁府啓言因江華留守鄭好仁狀啓鐵串堡別將李寅純拿問重勘事命下矣李寅純今方待命故拿囚敎以今日捧供仍以草記照律他囚一體爲之○該府啓言開城前留守李家煥原情以爲身叨重寄奉職無狀莫體重祀典之至意致使享所器物有破傷執頉之境常時不能修飭之罪實合萬殞云請議處又啓言靑陽前縣監宋載緯原情以爲去二月二十日舟橋司船主卞光鎭來付帖文於本縣而其言以爲初運於古阜再運於本縣則船隻來泊之期當在四月晦間云三月裝發四月上納事目截嚴則遲待再運將有愆期之慮故具由往復於營門船人則使之姑待於浦口船人以爲營門往復間帖文渠當持守云云故姑爲還給矣船人不待營門往復直爲來告京司謂之退日帖文移載他船而渠旣推還帖文反謂之斥退且稅穀尙峙於浦倉無一包移載他船之事則謂之移載云者尤是意慮之外而徒知稅納愆期之可悶金昧新頒定式之至嚴自陷罔赦之科實合萬隕云請刑推得情又啓言鐵串堡別將李寅純原情以爲本月初二日午水風雨大作之時海州牧田稅船一隻自海外捲浪而來風力漸急帆席橫裂橫奔于本堡天津塾前洋故急率船隻及民丁馳往浦邊沙格八名盡數救下穀物則大小米合爲五百六十二石零內一百十六石先爲乾卸積置其餘四百四十六石又與本府經歷眼同卸下而蒼黃奔救之際未睱念及於報營文簿自致稽滯自願罪犯萬死無惜云請刑推得情又啓言壬海別將金宗明原情以爲本鎭還穀會付各衙門都折米五千九百九十七石五斗零而鎭民所受還戶僅爲一百十戶半分之數排巡合給於還戶則上戶所受爲四五十石中戶二三十石下戶一二十石故每於秋捧時雖當豐歲萬無準捧之勢皆以荒麤穀塡充石數昨年秋因啓下關荒麤穀折米八百八十八石簸揚燒火七百七十石蕩減折米一千三百二十九石辛亥秋難捧停退折米四百五十四石同年死亡蕩減餘在折米爲二千五百五十六石皆是昨年秋當捧條而當初還戶所受之石數已多且三年荐歉之餘萬無準捧之道一千三百六十五石僅僅捧上一千一百九十餘石果爲未捧溺職之罪萬死無惜云請刑推得情敎曰李家煥罷職放送宋載緯所供萬萬駭然旣曰不爲裝發又曰執置浦口執置之罪甚於違法裝發嚴加照律草記李寅純金宗明何足責一倂考律勘放後草記○該府啓請時囚宋載緯金宗明各杖一百收贖告身盡行追奪放送李寅純杖八十收贖奪告身三等放送允之敎曰金宗明李寅純何足責罷黜放送宋載緯則莫嚴者紀綱而幺麼邑宰不知嚴畏旣冒法禁又敢以不成說之說游辭於置對之時如許頑慢守宰不可循例歇勘卽其地定配
정조 17년 · 강
遣檢書官往傳關東功令生書題于東伯使之齎去仍命分三日試取每日捧券隨卽定差員上送
정조 17년 · 목
敎曰江原道功令生書題書下遣檢書官往傳于東伯使之齎去分三日試取每日棒券隨卽定差員上送而第一日二日則傳于畿邑守令察訪以爲來納內閣之地第三日則本道差員直爲齎納事分付東伯處亦令畿伯知之申飭沿路
정조 17년 · 강
景慕宮展拜命以明日爲之
정조 17년 · 강
遞承旨閔台爀以李益運代之前望也
정조 17년 · 목
明日宣武祠傳香禮房承旨當爲齋宿而台爀不爲仕進政院啓稟故有是命
정조 17년 · 강
飭假注書鄭文始毌敢嫌避
정조 17년 · 목
政院啓言假注書鄭文始謂有身病不爲入來注書之不待差代無端不進事極駭然而本院請推之外無他可施之罰何以爲之乎敎曰雖曰先嫌伊時事決不敢嫌引則尤豈可嫌避乎此等處務從絜矩之義此則萬萬不然重臣何不嚴飭入送乎此啓辭勿施
정조 17년 · 목
敎曰入直武士試射有待下敎待令之命明日還宮後春塘臺依內試射例試取試官壯勇大將提調入直閣臣爲之禁軍扈衛軍官等中日廳分所試取試官兵判禁衛大將入直玉堂爲之
정조 17년 · 강
校理徐有鍊乞護父病陳疏往出賜例批
정조 17년 · 강
修撰李遇濟上箚處置掌令兪漢人賜批
정조 17년 · 목
箚略曰引嫌而退旣有情勢宜伸廉隅請掌令兪漢人遞差批以依施
정조 17년 · 목
政院啓言昨日禁府時囚處分傳敎頒布時捧供啓目誤以草供書出臣之未能詳審不勝惶恐而請朝紙中草供二字釐正頒布允之敎以當該承旨推考